Carpe Diem (Joker Out-sang)

«Carpe Diem» (latin for grip dagen) er en poprock-sang fra 2023 med den slovenske gruppen Joker Out. Låten er skrevet av gruppen selv og ble utgitt 4. februar 2023. Den ble internt utvalgt av den slovenske kringkasteren Radiotelevizija Slovenija til å representere Slovenia i Eurovision Song Contest 2023.

Om sangen 
I desember kunngjorde den slovenske kringkasteren Radiotelevizija Slovenija at den hadde valgt poprock-bandet Joker Out til å representere landet i Eurovision Song Contest 2023 i Liverpool.

Samme måned spilte bandet inn låten i et studio i Hamburg i Tyskland. Innspillingen foregikk ifølge gruppen selv over en tolvdagersperiode. Tittelen er latin for grip dagen, mens teksten ellers er på slovensk. Gruppen ønsker å holde seg til slovensk, og uttalte i et intervju at de «vil oversette slovensk til et universelt språk av dans og underholdning, som alle land kan forstå».

I januar 2023 ble musikkvideoen til sangen spilt inn i hovedstaden Ljubljana på Grand Hotel Union. Sangen hadde premiere 4. februar 2023 og ble første gang fremført under en spesialsending på TV SLO 1. Sangen ble samtidig sluppet for strømming på YouTube.

Eurovision Song Contest 
Låten var Slovenias bidrag i Eurovision Song Contest 2023 i Liverpool. «Carpe Diem» deltok i semifinale 2 torsdag 11. mai 2023. Der endte den på femteplass og kvalifiserte seg til finalen lørdag 13. mai. Dette var første gang siden 2019 at Slovenia nådde en Eurovision-finale. I finalen endte bidraget på 21. plass med 78 poeng.

Referanser 

Slovenske sanger
Slovensk musikk
Bidrag til Eurovision Song Contest 2023
Sanger fra 2023